মাঝরাতে মাতালের উৎপাতের ফোন পেয়ে ছুটে গিয়েছিলেন পুলিশকর্মীরা। কিন্তু তাতেই বিপদ বাড়ল তাঁদের। বন্দুক দেখিয়ে পুলিশের গাড়ি ছিনিয়ে নিয়ে চম্পট দিল ডাকাতদল। পাশাপাশি পুলিশের উর্দিও সঙ্গে করে নিয়ে যায় ডাকাত দল। কিন্তু ঘণ্টাখানেক পরেই গাড়ি ও উর্দি ফেরত দিয়ে গেল ডাকাতের দল। ডাকাতদের দল এমন কীর্তি দেখে হতবাক পুলিশ। অন্যদিকে, এক ব্যক্তির অভিযোগ, পুলিশের ওই গাড়ি করেই তাঁর মেয়েকে অপহরণ করা হয়েছে।
একটি সর্বভারতীয় সংবাদমাধ্যমে প্রকাশিত প্রতিবেদন অনুযায়ী, মধ্যপ্রদেশের পান্না জেলার একটি থানায় রবিবার রাতে ফোন আসে। ফোনে বলা হয়, রাস্তায় মাতালের উৎপাতে পথচারীদের অসুবিধায় পড়তে হচ্ছে। সেইমতো থানার দুই পুলিশকর্মী রওনা দেন ঘটনাস্থলে। কিন্তু সেখানে গিয়ে তাঁরা দেখেন, ওই রাস্তায় কেউ নেই।
ওই পুলিশকর্মীদের দাবি, এর পরেই পাঁচজন দুষ্কৃতী চড়াও হয় তাঁদের উপরে। গাড়িচালক-সহ ওই দুই পুলিশকর্মীদের বেঁধে অন্য একটি গাড়িতে আটকে রাখে ডাকাত দল। এর পরেই এলাকা ছেড়ে চম্পট দেয় দুষ্কৃতী দলটি।

এই বিষয়ে অন্যান্য খবর

মদ্যপ পাহারাদারের ভুলে দিল্লিতে ভয়াবহ ঘটনা, চলে গেল ১৭ প্রাণ


পুলিশ সূত্রে খবর, পালিয়ে যাওয়ার সময় পুলিশের উর্দিও ছিনিয়ে নেয় ডাকাত দল। এর পর ওই এলাকারই একটি বাড়ি থেকে এক যুবতীকেও অপহরণ করে তারা। ঘণ্টাখানেক পরে ফের ওই জায়গায় ফিরে এসে পুলিশ কর্মীদের উর্দি ও গাড়ি তাদের ফিরিয়ে দেয়। তার পর অপহৃত যুবতীকে নিয়ে অন্য একটি গাড়িতে করে চম্পট দেয় দুষ্কৃতীরা।
ইতিমধ্যে ওই যুবতীর খোঁজে তল্লাশি শুরু করেছে পুলিশ। রাকেশ তিওয়ারি নামে এক দুষ্কৃতীর ঘটনায় যোগ থাকতে পারে বলে অনুমান পুলিশকর্তাদের একাংশের। তবে অপরাধের এমন কীর্তি অবাক করেছে মধ্যপ্রদেশের পুলিশমহলের বড় কর্তাদের।